5 dood, 15 kritiek in gru-botsingDie ongelukstoneel. Foto: Verskaf Vyf mense is dood en nog 15 kritiek beseer toe ŉ motor en ŉ minibustaxi laat Sondagmiddag in Mapleton in Boksburg aan die Oos-Rand gebots het. William Ntladi, woordvoerder van die Ekurhuleni-nooddienste, het gesê noodpersoneel en brandbestryders van die Vosloorus- en Wadeville-brandweerstasies is omstreeks 17:45 na die toneel ontbied. “By ons aankoms op die toneel was die motor in ligte laaie met die bestuurder steeds vasgevang agter die stuurwiel. Reddingswerkers moes die vlamme probeer blus terwyl hulle terselfdertyd meganiese toerusting gebruik het om te probeer om die motoris uit die brandende wrak te kry,” het Ntladi gesê. Die ongelukstoneel. Foto: Verskaf “Volgens inligting het die twee voertuie in teenoorgestelde rigtings gery toe die botsing gebeur het. Die motor het onmiddellik vlam gevat en ooggetuies het gesê hulle kon nie daarin slaag om die bestuurder uit die voertuig te kry nie, want hy was onbeweeglik agter die stuurwiel vasgekeer.” Ntladi het gesê die taxi het op sy dak beland en noodtoerusting moes ook gebruik word om die insittendes uit dié wrak te bevry. Vyf mense is op die toneel dood verklaar, terwyl 15 ander in ŉ kritieke toestand na verskillende nabygeleë hospitale gehaas is. Die pad is ook gesluit terwyl die EMPD met hul ondersoek besig was en die toneel opgeruim moes word.